ຂປລ. ໃນວັນທີ 11 ຕຸລາ 2018 ທີ່ນະຄອນຫລວງວຽງຈັນ, ກົມພັດທະນາສີມືແຮງງານ ແລະ ຈັດຫາງານ, ກະຊວງແຮງງານ ແລະ ສະຫວັດດີການສັງຄົມແຫ່ງ ສປປ ລາວ ຮ່ວມກັບກະຊວງແຮງງານ ຣາຊະອານາຈັກໄທ ຈັດກອງປະຊຸມ ແລກປ່ຽນບົດຮຽນ ທາງດ້ານວິຊາການ ກ່ຽວກັບການສ້າງແບບ ຈຳລອງພະຍາກອນຕະຫລາດແຮງງານ ເພື່ອຄົ້ນຄວ້າ ແລະ ແລກປ່ຽນບົດຮຽນທາງດ້ານວິຊາການ ລະຫວ່າງ ວິຊາການຂອງລາວ ແລະ ໄທ.
ທ່ານ ໄທ ແສງອາລຸນ ຮອງຫົວໜ້າ ກົມພັດທະນາສີມືແຮງງານ ແລະ ຈັດຫາງານ ກ່າວວ່າ: ໃນໄລຍະຜ່ານມາ ກົມພັດທະນາສີມືແຮງງານ ແລະ ຈັດຫາງານ ພາຍໃຕ້ການຊີ້ນຳ ຈາກຄະນະພັກກະຊວງແຮງງານ ແລະ ສະຫວັດດີການສັງຄົມ ແລະ ຄະນະກຳມາທິການແຫ່ງຊາດ ເພື່ອການພັດທະ ນາຊັບພະຍາກອນມະນຸດ, ໄດ້ມີຄວາມສຳເລັດບາງດ້ານ ທີ່ເປັນພື້ນຖານໃຫ້ແກ່ການສ້າງ ແລະ ການພັດທະນາລະບົບຂໍ້ມູນຂ່າວສານ ຕະຫລາດແຮງງານ ໃຫ້ເປັນຮູບປະທຳ ເປັນຕົ້ນ ໄດ້ສຳເລັດການເຮັດ ປື້ມຄູ່ມືການປະຕິບັດ ຂໍ້ມູນຂ່າວສານຕະຫລາດແຮງງານ, ການສ້າງເວັບໄຊລະບົບຂໍ້ມູນຂ່າວສານຂອງຕະຫລາດແຮງງານ ແລະ ໄດ້ຂະຫຍາຍຕາໜ່າງ ຂໍ້ມູນຂ່າວສານຕະຫລາດແຮງງານ 18 ແຂວງ ໃນຂອບເຂດທົ່ວປະເທດ, ພ້ອມທັງໄດ້ສຳເລັດການກຳນົດ ແລະ ປະກາດໃຊ້ລະຫັດສາລະບານອາຊີບ 6 ຕົວເລກຂອງ ສປປ ລາວ.
ທ່ານ ໄທ ແສງອາລຸນ ກ່າວຕື່ມວ່າ: ບົນພື້ນຖານການມອບຄວາມຮັບຜິດຊອບ ໃຫ້ກະຊວງແຮງງານ ແລະ ຈັດຫາງານ, ເຊິ່ງໄດ້ເອົາໃຈໃສ່ພັດທະນາ ລະບົບຂໍ້ມູນຂ່າວສານ ຕະຫລາດແຮງງານແຫ່ງຊາດ ໃຫ້ເປັນຮູບປະທຳ ເພື່ອເຮັດໃຫ້ຜູ້ອອກແຮງງານ ແລະ ຜູ້ປະກອບການ ໄດ້ຮັບຮູ້ຂໍ້ມູນຂ່າວສານຕະຫລາດແຮງງານທີ່ຖືກຕ້ອງ ແລະ ສອດຄ່ອງກັບສະພາບ ຄວາມເປັນຈິງໃນແຕ່ລະໄລຍະ, ເພີ່ມທະວີການປະສານສົມທົບ ກັບບັນດາຂະແໜງການ ແລະ ທຸກພາກສ່ວນເສດຖະກິດ, ສ້າງ ແລະ ພັດ ທະນາສີມືແຮງງານລາວ ສາມາດຕອບສະໜອງ ກຳລັງແຮງງານທີ່ມີຄຸນນະພາບ ປະກອບສ່ວນໃນການພັດທະນາເສດຖະກິດ-ສັງຄົມ ຂອງຊາດ.
ຂ່າວ: ມະນີທອນ, ພາບ: ເພັດສະໄໝ
ເນື້ອໃນ: ຂປລ